b'\n_START_ARTICLE_\nBredtvet videreg\xc3\xa5ende skole\n_START_SECTION_\nDragesethprisen\n_START_PARAGRAPH_\nLektor Arvid Drageseth var ansatt ved Groruddalen gymnas, men d\xc3\xb8de kort tid etter oppstart. F\xc3\xb8r sin d\xc3\xb8d testamenterte han aksjer til skolen, og det ble opprettet et legat i hans navn. Fra legatet ble Dragesethprisen utdelt. Etter skolens nedleggelse i 2008 avgjorde rektor Bech Skogan at legatet ble overf\xc3\xb8rt til Stovner videreg\xc3\xa5ende skole.\n_START_SECTION_\nBredtvet skoleanlegg\n_START_PARAGRAPH_\nFra h\xc3\xb8sten 2008 var den videreg\xc3\xa5ende skolen borte fra lokalene, og skolens ansatte gjennomgikk en relokaliseringsprosess der de hovedsakelig ble flyttet til Fyrstikkalleen skole. I 2011 ble byggene rehabilitert av Undervisningsbygg, planlagt nyttet som erstatningsbygg i forbindelse med kommende skoleprosjekter med ombygging og rehabilitering av en rekke skoler i omr\xc3\xa5det. Bygget omtales som Bredtvet skoleanlegg. Fra h\xc3\xb8sten 2011 fikk Bjerke videreg\xc3\xa5ende skole midlertidig tilholdssted p\xc3\xa5 Bredtvet mens skolebygget p\xc3\xa5 Linderud undergikk totalrenovasjon til skolestart 2013. H\xc3\xb8sten 2013 flyttet Sofienberg videreg\xc3\xa5ende skole inn i p\xc3\xa5vente av rehabilitering av tidligere Hersleb skole, til nye Hersleb videreg\xc3\xa5ende skole fra h\xc3\xb8sten 2014. I slutten av september 2013 ble 120 elever fra helse- og oppvekstfag ved Kuben videreg\xc3\xa5ende skole ogs\xc3\xa5 flyttet hit. Disse tilbudene ble flyttet til Hersleb vgs h\xc3\xb8sten 2014._NEWLINE_Tokerud skole tok over bygget fra h\xc3\xb8sten 2014, mens skolen p\xc3\xa5 Tokerud ble revet og helt nytt bygg p\xc3\xa5 plass til skolestart 2016. Kuben videreg\xc3\xa5ende skoles avdeling for minoritetsspr\xc3\xa5klig oppl\xc3\xa6ring (MO) som tilbyr norskoppl\xc3\xa6ring for ungdom 16 \xe2\x80\x93 19 \xc3\xa5r delte bygget med Tokerud skole. Fra h\xc3\xb8sten 2016 er Kubens MO-avdeling alene i bygget med ca 350 elever og n\xc3\xa6r 50 ansatte, under navnet Kuben videreg\xc3\xa5ende skole, avdeling Bredtvet._NEWLINE_Sommeren 2018 m\xc3\xa5tte det 13 \xc3\xa5r gamle skolebygget til Refstad skole stenge umiddelbart p\xc3\xa5 grunn av setningsskader. Det ble bestemt \xc3\xa5 flytte skolen til Bredtvet skoleanlegg fra skolestart 2018. Kubens avdeling for minoritetsspr\xc3\xa5klig oppl\xc3\xa6ring (MO) ble flyttet til tidligere Sogn videreg\xc3\xa5ende skole.'